འདོད་པའི་མདོ་ལ་སོགས་པའི་འདི་དག་སྟེ།།རབ་ཏུ་བྱུང་དང་ཁྱིམ་ན་གནས་པ་ཡི།།འགྲོ་ལུགས་སྡོད་སྟངས་ཅི་དང་ཅི་ཡིན་པ།།སྔོན་གྱི་དྲང་སྲོང་ཆེན་པོ་རྣམས་ཀྱིས་བཤད།།རྒྱ་གར་ལུགས་སྲོལ་ཐམས་ཅད་དེ་ནས་བྱུང་།།མདོ་སྡེ་འགའ་ན་རིག་གནས་བཅོ་བརྒྱད་ཅེས།།གསུངས་པའི་གཅིག་ནི་འཁྲིག་ཐབས་འདི་ཉིད་ཡིན།།རྒྱ་ཆེར་རོལ་པར་བྱང་ཆུབ་སེམས་དཔའ་ཡི།།བཙུན་མོར་འོས་པའི་ཡོན་ཏན་ཐོ་བཀོད་པར།།སྨད་འཚོང་བཞིན་དུ་བསྟན་བཅོས་འཚལ་བ་ཞེས།།འཁྲིག་ཐབས་ཤེས་པ་དག་ཀྱང་བགྲང་བར་མཛད།།གཞན་དུ་བསྟན་བཅོས་ཤེས་བའི་བུད་མེད་ཅེས།།གསུངས་པའི་བསྟན་བཅོས་དེ་ཡང་འདི་ལ་ཟེར།།སློབ་དཔོན་གཟུགས་བཟང་ཞབས་ཀྱིས་མཛད་པ་ཡི།།འདོད་པའི་བསྟན་བཅོས་ཉུང་དུ་བོད་དུ་འགྱུར།།ཁ་ཆེ་རྒྱལ་པོ་ཞི་བའི་བློན་གྱི་བུ།།བྲམ་ཟེ་མཁས་པ་ཀོ་ཀོས་མཛད་པ་ཡི།།དགའ་བའི་རོལ་པ་བྱ་བའི་བསྟན་བཅོས་ཡོད།།དེ་ཉིད་བོད་ཀྱི་སྐད་དུ་མ་བསྒྱུར་ཡང་།།རྒྱ་དཔེ་ཐོར་བུ་ངོས་ཕྱི་དགོན་པར་འདུག།ཀླུ་སྒྲུབ་ཞབས་ཀྱིས་མཛད་པའང་ཡོད་ཅེས་གྲགས།།ད་ལྟ་ཡོངས་གྲགས་པའི།།འདོད་པའི་མདོ་དང་དགའ་བའི་བསྟན་བཅོས་ནི།།ཆེ་ཆུང་བསྡོམ་ན།ཀནྡརྦ་ཙྰུཌམ་ནི།འདོད་ལྷའི་གཙུག་ནོར།ཨ་མྒརྔ་ངྒ།ལུས་མེད་ཡན་ལགཀྰམཀལ།འདོད་པའི་སྒྱུ་རྩལ།རཏིརཧསྱ།དགའ་བའི་གསང་བ།རཏི་རནྟ་པྲདྰི་བཀ།དགའ་བའི་རིན་ཆེན་རྣམ་གསལ།པཉྩསྰཡགམདའ་ལྔ་པ་སོགས།སུམ་ཅུ་ལྷག་ཙམ་ཡོད།།དེ་དག་རྣམས་ལས་མཆོག་ཏུ་གྱུར་པ་ནི།།དབང་ཕྱུག་ཆེན་པོའི་ཆགས་པའི་བསྟན་བཅོས་དང་།།བར་པ་ཡ་ནའི་འདོད་པའི་མདོ་གཉིས་ཡིན།།འདིར་ཡང་ཁོ་བོས་དེ་ལ་བརྟེན་ཏེ་བཤད།།ཕོ་ལ་མི་འདྲའི་རིགས་ནི་མང་ན་ཡང་།།རི་བོང་རིགས་དང་རི་དྭགས་ཁ་ཤའི་རིགས།།ཁྱུ་མཆོག་གླང་གི་རིགས་དང་རྟ་ཡི་རིགས།།རྣམ་པ་བཞི་པོ་འདི་ལ་མ་འདུས་མེད།།རི་བོང་རིགས་ནི་ལུས་པོ་ཆེ་ཆུང་རན།།བསམ་པ་བཟང་ཞིང་བཞིན་ལ་འཛམ་བག་ལྡན།།དགེ་བའི་ལས་བྱེད་ཡ་རབས་གྲོགས་དང་འགྲོགས།།གཞན་གྱི་ཆུང་མ་དག་ལ་སྤྱོད་པ་སྤངས།།མཐོ་ལ་གུས་ཤིང་དམན་ལ་ཕན་འདོགས་བྱེད།།རྙེད་པའི་སླ་བའི་ཟས་དང་གོས་ལ་སྤྱོད།།